Vier in Jhb ‘sonder rede’ doodgeskiet(Argieffoto: pixabay) Die polisie sê die vier mans wat Saterdagaand in Lenasia, Johannesburg, doodgeskiet is, is “sonder enige rede” doodgemaak. Die vier was deel van ŉ groep van ses mans wat in die strate met hul motors teen mekaar resies gejaag het toe hulle deur gewapende mans oorval is. Volgens die polisie het die aanval omstreeks 19:30 plaasgevind. “Vier van die mans is doodgeskiet, terwyl twee ander gewond is. Hulle is na die naaste mediese sorgsentrum geneem vir verdere mediese behandeling,” het die polisie in ŉ verklaring gesê. “Die mans was in hul motors en hulle is sonder enige rede aangeval.” Die polisie is op die skieters se spoor. Lt.genl. Elias Mawela, provinsiale polisiekommissaris, het die misdaadtoneel as “afgryslik” beskryf. Hierdie voorval volg sowat ŉ week nadat ŉ skietery by die Mdlalose-taverne in Nomzamo in Soweto die lewe van 16 mense geëis het. Altesaam 23 mense is geskiet, van wie 12 op die toneel dood verklaar en 11 na ŉ nabygeleë hospitaal geneem is. Daar het verlede naweek ŉ reeks skietvoorvalle in tavernes in Pinetown, Pietermaritzburg, Katlehong en Soweto plaasgevind.